
от

ПЕТКО НИКОЛОВ - МИНИСТЪР НА ИКОНОМИКАТА 
И ИНДУСТРИЯТА НА РЕПУБЛИКА БЪЛГАРИЯ
Относно: Проект на Постановление на Министерския съвет за изменение и допълнение на Устройствения правилник на Министерството на икономиката и индустрията, приет с Постановление № 20 на Министерския съвет от 2022 г. (Обн., ДВ, бр. 17 от 2022 г., изм. бр. 53 от 2022 г.)

УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМА ГОСПОЖО ЗАМЕСТНИК МИНИСТЪР-ПРЕДСЕДАТЕЛ,


УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане от Министерския съвет проект на Постановление за изменение и допълнение на Устройствения правилник на Министерството на икономиката и индустрията, приет с Постановление № 20 на Министерския съвет от 2022 г.

С проекта на Постановление се предлагат структурни промени в отделни административни звена на Министерството на икономиката и индустрията и въвеждане на промени в зоните на тяхната функционална отговорност, с цел постигане на по-добра ефективност на административните процеси в министерството.
Структурата и функционалните характеристики на отделни административни звена, определени в настоящия Устройствен правилник на Министерство на икономиката и индустрията водят до затруднения в оперативното изпълнение на част от функциите и задачите на министерството от една страна, а от друга е необходимо актуализиране на функционалната компетентност на звената предвид дигитализацията на процесите в администрацията и промените наложени от ангажименните ни по присъединяването на Република България към Организацията за икономическо сътрудничество и развитие (ОИСР). Концентрирането на контролните дейности е с цел постигането на синергичен ефект и целесъобразно разпределение на числеността на администрацията между основните административни звена.
Ефективното изпълнение на задълженията на служителите в преструктурираните дирекции ще бъде осигурено чрез вътрешно компенсирано преразпределение на нормативната численост на Министерство на икономиката и индустрията. Преразпределението на числеността на отделните структурни звена ще бъде осъществено чрез вътрешна реорганизация в рамките на общата щатна численост на министерството с цел осигуряване на необходимия административен капацитет.

В рамките на общата администрация, съществуващата дирекция „Административно обслужване“ организира и осъществява деловодната дейност и цялостното обслужване на документооборота посредством автоматизирана информационна система. Предвид на това, че в глобализиращия се свят електронното управление (е-управление) се превръща в реален и основен инструмент за реализиране на важни политики, които правят икономическата и социалната среда все по-конкурентноспособна и бързо развиваща се, е предвидената промяна във функционалната отговорност на дирекцията, а именно да организира и координира дейностите по електронно управление, което води и до промяна в наименованието й – дирекция „Административно обслужване и електронно управление“. Като елемент, електронните административни услуги и процеси, водят до подобряване на качеството на обслужване, до повишаване на вътрешната ефективност на публичния сектор и най-вече са в полза на гражданите. Електронното управление е основната платформа за цифрова трансформация на публичните институции, за повишаване на качеството на административните услуги, за преминаването към рационални електронни процеси на функциониране и управление в публичните сектори и за достъп по електронен път на информацията, с която разполагат публичните институции. То е средство, както за всеобхватно повишаване ефективността на процесите в администрацията, така и за облекчаване взаимодействието между администрацията, гражданите и бизнеса. При координирано, стандартизирано и целесъобразно реализиране на е-управление се освобождават ценни ресурси – време, хора и финанси. В тази връзка е предвидено увеличение на щатната численост на дирекция „Административно обслужване и електронно управление“ с 3 щатни бройки с цел осигуряване на съответните дейности.
Прецизирани и осъвременени са функционалните характеристики на дирекция „Финанси и управление на собствеността“, дирекция „Правна“, дирекция „Връзки с обществеността и протокол“, дирекция „Международно контролирана търговия и сигурност“ и дирекция „Политика за потребителите“. С проекта на Постановление се отстраняват някои несъответствия във функционалните компетентности на дирекциите, възникнали вследствие на разделяне на Министерство на икономиката - на Министерство на икономиката и индустрията и Министерство на иновациите и растежа в изпълнение на т. 2 от Решението на Народното събрание от 13.12.2021 г. за приемане на структура на Министерския съвет на Република България (обн. ДВ, бр.106 от 15.12.2021 г., изм., бр. 110 от 2021 г.). 
С цел постигане на ефективно администриране на процесите и дейностите в министерството в рамките на специализираната администрация се предлага дирекция „Външноикономическа политика“ и дирекция „Външноикономическо сътрудничество“ да бъдат преструкрурирани в нова дирекция „Външноикономическа политика и международно сътрудничество“ с численост от 100 щ.бр., в т.ч. и дългосрочно командированите служители в Службите по търговско-икономическите въпроси към задграничните представителства на Република България, същият подход се предлага и спрямо дирекция „Регистриране, лицензиране и контрол“ и дирекция „Регулиране на икономически дейности“. Функциите, свързани с регистриране, регулиране, лицензиране и контрол на икономическите дейности и търговски сделки се предвижда да бъдат изведени в отделна дирекция с наименование „Администриране и контрол на икономически дейности“ с обща численост от 46 щатни бройки. Създаването на изцяло регулаторна дирекция е с цел постигане на по-добра оптимизация на структурата, рационализация във функциите й, осигуряване на административен и експертен капацитет и използването му за по-комплексни задачи. Очаканите разултати са дирекция „Администриране и контрол на икономически дейности“ да осигури синергия на функциите и концентрация на усилията за подобряване на обслужването на ползвателите на услугите и засилване на контрола върху регулираните дейности. По този начин се постига и оптимизиране на общата численост на новото звено, което дава възможност за увеличаване числеността на други дирекции от специализираната администрация, респ. и на дирекция „Административно обслужване и електронно управление“.
Въвеждат се функционални промени в специализираната администрация на министерството, с включване на допълнителни дейности, съобразно функционалната компетентност на отделните дирекции.

Във връзка с осъществяването на подготвителните дейности за присъединяване на Република България към Организацията за икономическо сътрудничество и развитие (ОИСР) и с цел изпълнение на ангажиментите, произтичащи от Постановление № 242 на Министерския съвет от 2022 г. за организация и координация на процеса на разговори и подготвителни дейности за присъединяване на Република България към Организацията за икономическо сътрудничество и развитие (ОИСР) се налага функциите на дирекция „Индустриални отношения и управление на държавното участие“ (в проекта с промяна в наименованието „Публични предприятия“) и дирекция „Външноикономическа политика и международно сътрудничество“ да бъдат прецизирани. 
Процесът на присъединяване към ОИСР ще представлява сериозен ангажимент и натоварване за цялата администрация. Паралелно с това България трябва да бъде и активен участник в дейността на работните органи на ОИСР. Необходимо е засилено присъствие в Париж, както във връзка с участие на заседания на Комитети на ОИСР (повечето от тях заседават два пъти годишно), така и поддържането на активни контакти със Секретариата и постоянните представителства на държавите членки. За да може процесът на присъединяване да напредва с добри темпове, така че да завърши в рамките на около три години, е необходимо задачите, свързани с ОИСР да бъдат разглеждани с приоритетно внимание. Активният и ангажиран, ресурсно обезпечен подход в началото на процеса е изключително важен. Това е причината да бъдат допълнени функции на водещи в тази дейност дирекции, а именно в дирекция „Индустриални отношения и управление на държавното участие“ (в проекта с промяна в наименованието „Публични предприятия“), дирекция „Политика за потребителите“, дирекция „Външноикономическа политика и международно сътрудничество“ и дирекция „Икономическа политика“.
Друга дирекция, част от специализираната администрация е дирекция „Техническа хармонизация“, чието наименование се променя на „Европейски въпроси и законодателство на ЕС за стоки и услуги“. Предложени са осъвременени функционални характеристики на дирекцията, която подпомага министъра при изпълнение на ангажиментите, произтичащи от членството на Република България в ЕС в областта на стоките и услугите. Щатната численост на дирекцията остава непроменена.

С цел укрепване на капацитета на дирекция „Политика за потребителите“ е предвидено увеличаване на числеността с 1 щатна бройка. Числеността на дирекция „Човешки ресурси и организационно развитие“ също се увеличава с 1 щ.бр. предвид преценката на натовареността на звеното с дейности по дигитализация на процесите и възложените процедури за администриране.
Съгласно разпоредбата на чл. 26, ал. 3 и 4 от Закона за нормативните актове проектът на Постановление, доклада и частичната предварителна оценка на въздействието са публикувани на интернет страницата на Министерството на икономиката и индустрията и на Портала за обществени консултации на Министерския съвет за срок от 30 дни.

С проекта на Постановление не се въвеждат норми на европейското право, поради което не е приложена справка за съответствието му с него.

За приемането на проекта на Постановление на Министерския съвет не са необходими допълнителни разходи/трансфери и други плащания по бюджета на Министерството на икономиката и индустрията, поради което към него е приложена финансова обосновка, съгласно приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.
Проектът на акт е съгласуван в съответствие с чл. 32 от Устройствения правилник на Министерския съвет и на неговата администрация, като получените становища са отразени съгласно приложената справка.
УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,

УВАЖАЕМИ ГОСПОЖИ И ГОСПОДА МИНИСТРИ,
С оглед гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да разгледа и приеме приложения проект на Постановление на Министерския съвет за изменение и допълнение на Устройствения правилник на Министерството на икономиката и индустрията.

С уважение,
Д-Р ПЕТКО НИКОЛОВ
Министър на икономиката и индустрията

